**REPUBLIKA SRBIJA**

**NARODNA SKUPŠTINA**

**Biblioteka Narodne skupštine**

**Tema: Srpski parlamentarci u parlamentima Austrougarske**

**Datum: 27.06.2019.**

**Br. 12/IP**

**Ovo istraživanje je urađeno u Biblioteci Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [***istrazivanja@parlament.rs*.**](mailto:istrazivanja@parlament.rs.) **Istraživanja koja se pripremaju u Biblioteci Narodne skupštine ne odražavaju zvanični stav Narodne skupštine Republike Srbije.**

Austro-ugarskom nagodbom iz 1867. (nem. Ausgleich, mađ. Kiegyezés) Austrijska carevina pretvorena je u dualističku Austro-Ugarsku monarhiju ([nem.](https://sr.m.wikipedia.org/wiki/%D0%9D%D0%B5%D0%BC%D0%B0%D1%87%D0%BA%D0%B8_%D1%98%D0%B5%D0%B7%D0%B8%D0%BA) Österreichisch-Ungarische Monarchie; [mađ.](https://sr.m.wikipedia.org/wiki/%D0%9C%D0%B0%D1%92%D0%B0%D1%80%D1%81%D0%BA%D0%B8_%D1%98%D0%B5%D0%B7%D0%B8%D0%BA) Osztrák-Magyar Monarchia). Potpisali su je car [Franc Jozef I](https://sr.wikipedia.org/wiki/%D0%A4%D1%80%D0%B0%D0%BD%D1%86_%D0%88%D0%BE%D0%B7%D0%B5%D1%84) i mađarska delegacija na čelu sa [Ferencom Deakom](https://sr.wikipedia.org/w/index.php?title=%D0%A4%D0%B5%D1%80%D0%B5%D0%BD%D1%86_%D0%94%D0%B5%D0%B0%D0%BA&action=edit&redlink=1). Nagodba je došla nakon niza neuspelih ustavnih reformi u Habzburškoj monarhiji i garantovala je mađarskoj vladi u Budimpešti jednak status austrijskoj vladi u Beču. Dogovor je došao na predlog Habzburgovaca kao pokušaj dobijanja mađarske podrške na početku Austrijsko-pruskog rata iz 1866, kao i pokušaj prigušivanja unutrašnjeg nezadovoljstva drugih naroda u Monarhiji. Nagodba je zvanično dobila status zakona nakon što je usvojena u mađarskom saboru 29. maja 1867. godine.

Austro-Ugarska monarhija imala je dva upravna centra. Jedan je bio u Beču za zemlje zapadno od reke Lajte (Translajtanija), a drugi je bio Pešta, od 1873. Budimpešta, za zemlje istočno od reke Lajte (Cislajtanija). Ličnost vladara je objedinjavala dva dela države pored kojeg su zajednički poslovi bili spoljna politika, vojska i finansije za navedene dve oblasti. U ostalim poslovima Austrija i Ugarska su bile odvojene sa sopstvenim parlamentom i njima odgovornim vladama. Zajednički ministri su skoro isključivo zavisili od volje vladara. Za nadzor nad zajedničkim poslovima formirane su delegacije od po 60 članova, koje su predstavljala poslanstva dva parlamenta. Pred navedenim delegacijama su zajednički ministri polagali račune. Na insistiranje ugarske strane, kako bi se izbegao i privid postojanja zajedničkog sabora, delegacije su zasedale odvojeno, vezu su održavale pismeno i samo su se povremeno prilikom glasanja sastajale. Delegacije su najviše uticaja imale na zajedničke finansije, dok je diplomatija i vojska ostala u nadležnosti krune, bez efikasne parlamentarne kontrole. Takođe nije postojala ni zajednička vlada. Zajednički ministri su se sastajali pod predsedništvom vladara (Krunski savet), a u njegovom odsustvu pod predsedništvom ministra inostranih dela. Takvim sednicama su redovno prisustvovali i predsednici ugarske odnosno austrijske vlade, kao i resorni ministri u zavisnosti od pitanja koje je upravo bilo razmatrano. Za vreme dualizma, od trojice zajedničkih ministara jedan je po pravilu uvek bio ugarski državljanin.

U staleškom periodu položaj Ugarske unutar Austrijske carevine je zavisio od snage njenih staleža da se odupru centralističkim težnjama bečkih vladara. Staleško uređenje Ugarske urušeno je u revoluciji 1848. godine, kada je izabran prvi saziv Zastupničkog doma, koji je zasedao do sloma mađarskih ustanika. Posle pada revolucije usledio je period Bahovog apsolutizma[[1]](#footnote-1) zasnovan na centralizaciji i germanizaciji. Ugarska je držana u pokornosti pomoću vojnih trupa i policijskog aparata. Politički život zemlje je u toku [Bahovog apsolutizma](https://sr.wikipedia.org/w/index.php?title=%D0%91%D0%B0%D1%85%D0%BE%D0%B2_%D0%B0%D0%BF%D1%81%D0%BE%D0%BB%D1%83%D1%82%D0%B8%D0%B7%D0%BC&action=edit&redlink=1) zahvatila apatija, koja je prekinuta 1861. izborima za Ugarski sabor.

Glavna nadležnost Ugarskog sabora je bila da donosi zakone. Još je Tripartitum sa početka XVI veka obezbedio učešće staleža u donošenju novih zakona. U epohi dualizma je smatrano da je upravo pravo Sabora da usvaja budžet i broj regruta za austro-ugarsku vojsku najjača brana protiv vladarskog apsolutizma. Najveća razlika između Ugarskog sabora i zapadnoevropskih parlamenata je bila činjenica, da je Ugarski sabor samo na veoma ograničen način mogao da učestvuje u donošenju zakona koji su važili za oba dela Monarhije, jer su oni predstavljali međudržavne ugovore između Austrije i Ugarske. Ugarski sabor je jedino mogao da prihvati (inartikuliše) ili da odbaci već potpisan sporazum. Najznačajniji ugovori su se odnosili na carinsku uniju i trgovinski sporazum, koji su se obnavljali svakih deset godina. Pored zakonodavnih ovlašćenja, Sabor je takođe vršio i nadzor nad izvršnom vlašću. Ministri su bili obavezni da pojasne svoje postupke pred poslanicima. Zakonodavna ovlašćenja Ugarskog sabora su bila ograničena pravom vladara na prethodnu i konačnu sankciju zakona. Bez njegove prethodne potvrde Sabor nije mogao da razmatra nijedan zakonski predlog, dok bez konačne sankcije nijedan zakon nije mogao da stupi na snagu. Stoga je jasno da je vladar posedovao pravo apsolutnog veta. Takođe je vladar i proglašavao zakone. Njemu je ostavljeno i pravo da raspisuje saborske izbore, posle kojih je predsednik vlade sazivao Sabor. Prema običaju prvu sednicu novog saborskog perioda je otvarao vladar lično u kraljevskom dvoru prestonom besedom. U prestonoj besedi su bile naznačene osnovne smernice vladinog programa, odnosno sa njima povezan radni program Sabora. Zatim su zasebno formirana dva doma Ugarskog sabora, Zastupnički dom i Velikaški dom. Mesto parlamentarne borbe je bio Zastupnički dom. Najzapaženije su bile rasprave povodom saborske adrese, budžeta, programa vlade, kao i najvažnijih zakona u pojedinim saborskim periodima. Posle pada apsolutizma Ugarski sabor je prvi put sazvan u aprilu 1861. godine. Na njemu su se suprostavile dve grupe od kojih su formirane kasnije političke stranke. Podela među poslanicima je nastala u povodom pitanja na koji način da se Sabor obrati vladaru, da li da ga pozdravi adresom ili dekretom (odlukom). Prema običajima i zakonima Ugarske obraćanje adresom je značilo da poslanici priznaju aktualnog vladara za kralja, dok je upotreba dekreta bila uobiačajena u slučajevima kada Sabor faktičnom vladaru nijeo želeo da prizna vladarska prava.

Pošto je Austrija poražena u ratu sa Pijemontom 1859 godine, bečki dvor je odlučio da pokuša da pronađe sporazum sa mađarskim političkim krugovima. Osnovne ideje o preuređenju Habzburške monarhije izložene su u Oktobarskoj diplomi od oktobra 1860. godine i u Februarskom patentu od 26 februara 1861 godine. Dok je u Oktobarskoj diplomi nagoveštena federelazacija Monarhije, u Februarskom patentu se zalagalo za očuvanje centralističke uprave.

Na vesti o sazivanju Ugarskog sabora, pored Mađara svoje nacionalne težnje su odredili i nemđarski narodi. Srbi su na Blagoveštanskom saboru 05. aprila 1861. godine izrazili želju za obnovom nedavno ukinutog Vojvodstva, dok su se mišljenja poslanika razilazila u pogledu na to da li Srbi treba da se oslone na Beč ili Peštu.

Ugarski sabor je sazvan za 02. april 1861. godine. Među 377 ugarskih poslanika je bilo i šestoro Srba. Za poslanike od predstavnika nemađarskih naroda su izabrani Srbi: Stevan Branovački u Novom Sadu, Arsenije Čarnojević u Aradu, Petar Čarnojević u Bašaidu, Jakov Ignjatović u Velikom Bečkereku, Fedor Nikolić u Pardanju i Aleksandar Zako u Baču.

Postojala su razimomalaženja da li da se vladaru Franji Josifu Sabor obrati adresom kao što je predlagao Ferenc Deak[[2]](#footnote-2) , ili dekretom, kao što je zagovarao Laslo Teleki[[3]](#footnote-3). Prilikom glasanja 05. juna preovladala je umerenija Deakova struja. Većina poslanika nemađarskih naroda je podržala Tekelijevu stranku, dok su za Deakov predlog glasali Vince Babaš, Stevan Branovački, Janoš Faur, Aurel Maniju, Fedor Nikolić i Alajoš Vlad.

U Deakovom predlogu adrese izložena je osnova pomirenja dvora i i mađarskih političkih krugova. Među drugim bitnim problemima u adresi je spomenuto i nacionalno pitanje. Njen 31. paragraf je glasio: „*Nesrećni događaji u prošlosti su izazvali štetne nesporazume između nas i naših nemađarskih sugrađana. Spomenuti sugrađani imaju svoje zahteve u pogledu sopstvene narodnosti, kao i u pogledu državnopravnog položaja Hrvatske, koje ne želimo, ali i ne možemo da ignorišemo. Odlučni smo da učinimo sve, što ne ugrožava jedinstvo i samostalnost naše otadžbine, kako bi se nesuglasice izgladile i kako bi se interesi i osećanja svih sugrađana naše domovine ujedinile u jednu celinu. Zato smo spremni da izmenimo u zajedničkom interesu zakone i uredbe, koje to sprečavaju, zbog čega je potrebna podrška Sabora*.“ Na dati predlog je rumunski poslanik Sigmund Popović predložio da se doda sledeća rečenica: „*Želimo da se zakoni donose u duhu da u ovoj zemlji, kako ne postoje privilegovani staleži tako ne postoje ni privilegovane nacije, već su svi jednaki kako bi svi mogli jednako da vole domovinu. Stoga je potrebno da se iz zakona izbriše sve što se protivi ravnopravnosti narodnosti bez ugrožavanja integriteta zajedničke otadžbine.“* Posle Popovića srpski poslanik Stevan Branovački je želeo da se radi smirivanja ugarskih Srba doda i rečenica: „*Uzeće se u obzir i istorijske privilegije naših srpskih sugrađana, ako se one ne protive gore navedenom principu, odnosno ako ne ugrožavaju jedinstvo otadžbine“.*

Posle glasanja predlozi Popovića i Branovačkog su odbačeni. Ugarski sabor je zaista formirao komisiju od 27 članova za nacionalno pitanje. Komisija je izradila predlog zakona koji je nemađarskom stanovništvu garantovao građanska prava i autonomiju u pogledu verskih i prosvetnih pitanja, ali je takođe istakao da svi stanovnici Ugarske čine jednu jedinstvenu i nedeljivu ugarsku naciju. Eventualna teritorijalna autonomija, odnosno arondacija županija po narodnosnom principu nije razmatrana.U pogledu narodnosnog pitanja rasprava je vođena i u Velikaškom (Gornjem) domu Ugarskog sabora. Pošto je vladar odbio sporazum sa mađarskom političkom elitom na osnovu principa iznetih u Adresi, Sabor je raspušten 22. avgusta 1861. godine. Pošto Sabor nije uspeo da donese nijedan zakonski član, odloženo je i rešenje nacionalnog pitanja.

Izbori za Sabor su održavani 1884, 1887 i 1892. godine, jer je poslanički mandat do 1887. trajao tri, a kasnije pet godina. Procenat broja lica sa pravom glasa u ukupnom stanovništvu Ugarske se kretao od od 5,6% do 7,1%, što je približno iznosilo oko 20–25% punoletne muške populacije. Kada se uzme u obzir da je samo deo lica sa pravom glasa zaista glasalo, jasno je da su tako izabrane vlade evidentno uživale samo podršku od oko 1–2% stanovništva Ugarske i to ne uzimajući obzir učestale pritiske na birače od strane vladajuće [stranke](https://sr.wikipedia.org/wiki/%D0%A1%D0%BB%D0%BE%D0%B1%D0%BE%D0%B4%D0%BE%D1%83%D0%BC%D0%BD%D0%B0_%D1%81%D1%82%D1%80%D0%B0%D0%BD%D0%BA%D0%B0) odnosno ugarske vlade. Mađarska liberalna elita je pokazala spremnost da pregovara sa njima, kao i sa drugim predstavnicima nemađarskih naroda u pogledu položaja njihovih nacija u Ugarskoj. Ipak, kada su se okolnosti promenile posle nagodbe sa bečkim dvorom 1867. godine, mađarski politički predvodnici su smatrali da je potrebno da se Ugarska zakonom definiše kao mađarska nacionalna država. Posle Nagodbe mađarski političari su smatrali da je došlo vreme da se uredi nacionalno pitanje u Ugarskoj na osnovu teze o jednoj i nedeljivoj političkoj naciji u Ugarskoj, što je podrazumevalo da se ignorišu zahtevi nemađarskih nacija za teritorijalnom autonomijom. Još je 1861. u Ugarskom saboru formirana komisija za izradu zakona o položaju nemađarskih naroda. Pošto je Sabor 1861. raspušten, posao je nastavljen 26. aprila 1866. godine, kada je formiran narodnosni pododbor, a zatim i narodnosni odbor. Njega su činili 30 mađarskih i 10 nemađarskih poslanika, dok je predsednik prvo bio Pal Njari, a od 1867. Pal Šomšić. Iako je formiran narodnosni odbor, zapravo je izradom zakonskog predloga rukovodio ministar prosvete i bogočasti baron Jožef Etveš. Središnji odbor Ugarskog sabora je 12. novembra 1868. prihvatio Etvešev zakonski predlog za osnovu rasprave. Spomenuti nacrt je predviđao pravnu jednakost za sve građane Ugarske, a nemađarskim nacijama je ostavljena mogućnost slobodne upotrebe sopstvenog jezika u crkvenim opštinama, školama, gradskim i županijskim samoupravama, opštinskim sudovima i udruženjima. Sličan zakonski predlog je Saboru podneo i Ferenc Deak. Njegov predlog od Etveševog se razlikovao donekle u struktruri, kao i u tome da je u uvodnom delu istaknuto, da svi građani Ugarske čine jednu i nedeljivu ugarsku (mađarsku) političku naciju. Pored Etveševog i Deakovog predloga, nemađarski poslanici su 25. juna 1867. predali Ugarskom saboru odnosno njegovoj narodnosnoj komisiji sopstveni zakonski nacrt, koji su potpisali sedam srpskih, šestnaest rumunskih i jedan rusinski poslanik. Među potpisnicima su bili i Miloš Dimitrijević, kao i Pavle Trifunac, koji su se kasnije istakli kao pristalice ugarske vlade. Njihov predlog je kao ravnopravne nacije u Ugarskoj istakao Mađare, Rumune, Srbe, Slovake, Rusine i Nemce, kojima je potrebno da se obezbedi ne samo slobodna upotreba jezika, već i da se županije arondiraju po nacionalnom principu kako bi svaka nacija imala svoju sopstvenu oblast. Takođe je zahtevana srazmerna reprezentacija svih nacija u Ugarskom saboru, vladi i drugi organima vlasti. Glavna rasprava o narodnosnom zakonu u Ugarskom saboru je trajala od 24. do 28. novembra. Znalo se, da se mišljenje vlade i predstavnika nemađarskih naroda u mnogome razlikuje, jer su mađarski poslanici bili mahom protiv teritorijalne autonomije nemađara. Jedino je mađarska krajnja levica predvođena Lajošem Močarijem i Virgilom Silađijem imala tolerantniji stav prema željama ostalih nacija u Ugarskoj. U svom članku u Mađarskim novinama (Magyar Ujság) Silađi je upozoravao da su zahtevi nemađarskih narodnosti Ugarske posledica mađarske opresije i nesposobnosti vlade. Iako se Saboru u toku glavne rasprave obratilo više od trideset poslanika, glavna reč je vođena „za“ ili „protiv“ predloga Močonjija i njegovih istomišljenika. Na jednoj strani su se našla 24 poslanika nemađarskih naroda, a na drugoj ostatak Ugarskog sabora. Zakonski nacrt srpskih i rumunskih poslanika najenergičnije su branili Aleksandar Močonji, Miloš Dimitrijević, Svetozar Miletić, Adolf Dobrzanski i Vince Babeš, dok su temeljnu kritiku na spomenuti predlog odnosno svoje mišljenje o nacionalnom pitanju sa mađarskog gledišta izneli peštanski poslanik i idejni tvorac Austro-ugarske nagodbe Ferenc Deak, ministar prosvete i bogočasti baron Jožef Etveš, Đerđ Bartal i vođa umerene levice Kalman Tisa. Ostali poslanici su se složili sa jednom ili drugom stranom.

Od mađarskih poslanika Saboru se prvi obratio Ferenc Deak. On je predstavio svoj zakonski predlog, jer se nije slagao sa strukturom teksta nacrta narodnosnog odbora, a smatrao je i za potrebno da se u većoj meri naglasi mađarski nacionalni karakter Ugarske. Njegov zakonski predlog, slično Etveševom, je i upotrebu manjinskih jezika želeo da potisne na niže nivoe uprave i sudstva, dok je težio da obezbedi supremaciju mađarskog jezika. Sabor je prihvatio Deakov nacrt zakona „O ravnopravnosti narodnosti“ [[4]](#footnote-4). Specijalna rasprava je trajala samo jednu sednicu (29. novembar), jer je većina srpskih i rumunskih poslanika odbila da učestvuje u njoj. Deakov zakonski predlog je usvojen u Zastupničkom domu 1. decembra 1868. bez izmena.

Pred srpskom inteligencijom se postavilo pitanje da li da se zadovolji sa ograničenom upotrebom svog jezika i pravom osnivanja kulturnih udruženja ili da započne borbu radi proširenja prava nemađarskih naroda. Deo Srba, predvođenih Svetozarom Miletićem, se odlučilo za opoziciju ugarskoj vladi. Njihov program podrazumevao je odbacivanje Austro-ugarske nagodbe sa ciljem da se postigne potpuna nezavisnost zemalja ugarske krune. Ipak, bilo je i onih koji su takvo stanovište ocenili kao štetno, ističući da je jedino u saradnji sa saborskom većinom moguće poboljšati položaj srpskog naroda u Ugarskoj. Konsolidacijom dualističkog uređenja, u periodu kada je predsednik ugarske vlade bio Kalman Tisa (1875–1890), položaj nemađara je postao sve teži, jer vlasti nisu poštovale ni zakonom garantovana prava u pogledu upotrebe jezika, a težili su i da stave pod svoju kontrolu rad kulturnih udruženja nemađarskih naroda. Nemoćnida bilo šta izmene, Srbi pristalice opozicione Srpske narodneslobodoumne stranke, odnosno posle njenog raspada 1887. pristalice Liberalne stranke Mihaila Polita-Desančića[[5]](#footnote-5) i Radikalne stranke Jaše Tomića[[6]](#footnote-6), su odlučili da više ne učestvuju u izbornoj borbi za Ugarski sabor. Stranka notabiliteta koja je još 1884. u Velikoj Kikindi formulisala svoju „umeren“ opozicioni program, u kojem je od peštanske vlade zahtevala poštovanje zakona donetih 1868. godine – *O položaju pravoslavnih vernika (IX član) i O ravnopravnosti narodnosti (XLIV član)* – nije uspela u Ugarskoj da stekne veći broj pristalica, jer je od strane Srba koji su ostali verni Bečkerečkom programu žigosana kao izdajnička, dok joj vlada Kalmana Tise nije pružila očekivanu podršku. Tisa i njegova Slobodoumna stranka nisu prihvatili srpske notabilitete, jer su u svojim redovima imala već dovoljan broj Srba na koje su mogli bezuslovno da računaju. Srbi vladinovci su peštanskoj vladi bili značajni kao županijski i gradski činovnici, pre svega u Bač-Bodroškoj i Torontalskoj županiji, ali i kao zaštitnici njenog interesa na Srpskim crkveno-narodnim saborima i kao kandidati za poslanike za Ugarski sabor u izbornim okruzima sa srpskom većinom.

Uoči izbora za Ugarski sabor 1869. na zboru u Velikom Bečkereku formirana je Srpska narodna slobodoumna stranka. Program stranke je bio usmeren protiv nagodbe, za ravnopravnost svih naroda i jezika, stvaranje administrativnih jedinica po nacionalnom principu, a u spoljnoj politici protivljenju mešanja Austrougarske u Istočno pitanje. Predsednik Srpske narodne slobodoumne stranke bio je Svetozar Miletić[[7]](#footnote-7), jedan od najuticajnijih srpskih političara u Austro - Ugarskoj druge polovine XIX veka. Pod njegovim uticajem je 1866. godine u Novom Sadu osnovana Ujedinjena omladina srpska, a Novi Sad postaje centar političkog života Srba u Ugarskoj. Među članovima udruženja Ujedinjena omladina srpska posebno se istakao književnik Laza Kostić[[8]](#footnote-8) koji je 1873. godine izabran u Titelu za poslanika Miletićeve stranke u Ugarski sabor . Kostić je svoj prvi govor u Ugarskom saboru počeo na srpskom jeziku[[9]](#footnote-9) a posebno je značajan njegov govor o mađarskoj ustavnosti (06. juna 1874).

Deo srpske inteligencije i imućniji slojevi društva su se sa druge strane, opredelili za Deakovu stranku[[10]](#footnote-10) odnosno za Srednju levicu Kalmana Tise[[11]](#footnote-11). Srpski kandidati za poslanički mandat na Ugarskom saboru iz redova Deakove stranke su mahom bili državni, županijski ili gradski činovnoci. Istaknutu ulogu i dugogodišnju činovničku i političku karijeru su imali Miloš Dimitrijević i Aleksandar Stojačković.

Među poslanicima Srednje levice su bili Aleksandar Nikolić od Rudne i Sava Vuković. Od Srba mimo postojećih političkih stranaka su pokušali da deluju Đorđe Stratimirović i Petar Čarnojević. Stratimirović je bio izabran za zastupnika Velikog Bečkereka u Ugarskom saboru. Nominalno je pripadao Deakovoj stranci, ali je u toku saborskih rasprava prikazao veliku samostalnost. Petar Čarnojević je pripadao mađarskoj krajnjoj (48-aškoj) levici, ali je uživao i podršku Svetozara Miletića i njegove Srpske narodne slobodoumne stranke. Srpski političari iz redova Deakove stranke su prilikom izbora za Ugarski sabor isticali i određene, zasebne srpske nacionalne interese, ali uz poštovanje postojećih zakonskih okvira. Najdetaljnije su programske besede Đorđa Popovića-Daničara i Aleksandra Stojačkovića prilikom izbora 1873. na prostoru nekadašnje Vojne granice u Šajkaškoj i južnom Banatu. U njima je navedena potreba da se srpska crkveno-narodna autonomija očuva i da se ustroji što veći broj srpskih škola i kulturno-prosvetnih ustanova. Ipak sve do 1875. Srpska narodna slobodoumna stranka je uspevala da obezbedi veći broj zastupnika u Ugarskom saboru nego što je bilo Srba deakovaca i Tisinih pristalica među poslanicima. Međutim, tada su se odigrale značajne promene na ugarskoj političkoj sceni, koje su imale dalekosežne posledice. Fuzijom Deakove stranke i Srednje levice je nastala Slobodoumna stranka. Navedena partija je obuhvatila političke predvodnike čiji međusobni stavovi nisu bili u potpunosti usaglašani u pogledu daljeg razvoja ugarskog društva, privrede, parlamentarnog sistema, ali su svi bezuslovno prihvatili da je Austro-ugarska nagodba iz 1867. nužna i da je potrebno da se ona sačuva. Vremenom su prevagnula lica iz nekadašnje Srednje levice, a kao predsednik partije se afirmisao Kalman Tisa. On je obavljao i dužnost minstra-predsednika ugarske vlade od 1875. do 1890. Stabilizacijom dualističkog sistema unutar Ugarske započeo je period ubrzanog privrednog razvoja. Već prilikom izbora za Ugarski sabor 1875. Srbi „vladinovci“, pristalice vladine Slobodoumne stranke su u dva mesta uspeli da poraze miletićevce. Samog Svetozara Miletića je porazio Dimitrije Bibić Jenopoljski u Bašaidu, dok je Miloš Dimitrijević osvojio više glasova od Slovaka Pala Mudronja koga je Miletićeva stranka svesrdno pomogala u svom stranačkom glasilu. Sa druge strane, vladina stranka, bez obzira da li su joj kandidati bili Mađari, Srbi ili osobe druge nacionalne (narodnosne) pripadnosti, naglasak je stavljala na privredna, materijalna i egzistencijalna pitanja lokalnog stanovništva. Miletićeva stranka je dalje slabila i zbog sukoba Miletića i Nike Maksimovića. Pokazalo se da ni Srpska narodna slobodoumna stranka nije homogena, dok se ispostavilo da njena saradnja na osnovu Bečkerekog programa sa mađarskom krajnjom levicom nije moguća. Zapravo mađarske 48-aške stranke su prilikom javnih nastupa uvek istupale sa vatrenijom retorikom u pogledu nacionalnog pitanja od vladine Slobodoumne stranke. Posle Miletićevog hapšenja 1876. srpska nacionalna-opoziciona stranka u Ugarskoj je ostala i bez svog političkog predvodnika. U teškim okolnostima po Srpsku narodnu slobodoumnu stranku, ona je prilikom izbora za Ugarski sabor 1878. doživela skoro potpun krah. Laza Kostić je u Šajkaškoj poražen od strane „vladinovca“ Petra Stojkovića, dok je Aleksandar Trifunac u Beloj Crkvi osvojio manje glasova od Jovana Mihajlovića. Broj srpskih poslanika u Ugarskom saboru iz redova Slobodoumne stranke je dostigao vrhunac. Srba je bilo devetoro među vladinim zastupnicima, dok je Miletićevaca bilo svega troje. Nisu svi Srbi „vladinovci“ osvajali mandate u izbornim okruzima sa srpskom većinom. Aleksandar Zaka je zastupao Staru Kanjižu, Jovan Mišić Temišvar, Petar Lupa Sentandreju, dok je Aleksandar Nikolić u više navrata biran u Pardanju. Jasno je da vladina Slobodoumna stranka nije razlikovala svoje pristalice srpske narodnosti od onih mađarske ili neke druge. Slično svojim mađarskim kolegama, veliki broj srpskih poslanika iz redova vladine stranke su bili državni, županijski odnosno gradski činovnici. Srpski zastupnički kandidati Deakove stranke (Aleksandar Stojačković, Pavle Trifunac, Teodor Mandić, Miloš Dimitrijević) su svoju činovničku karijeru započeli ili u njoj znatno napredovali za vreme postojanja Vojvodstva Srbije i Tamiškog Banata. Iako je Vojvodstvo bilo oruđe Bahovog (neo)apsolutizma, ono je predstavljalo vrhunac državotvornosti austrijskih Srba u stvarnosti. Shvatajući značaj državno-pravnih promena koje su se odigrale uoči i neposredno posle Austro-ugarske nagodbe, oni su nastavili da obavljaju svoju dužnost, smatrajući da više mogu da doprinesu srpskim interesima unutar Ugarske ako su blizu vlasti nego ako se opredele za državno-pravnu i nacionalnu opoziciju. Stojačković i Dimitrijević su prilikom rasprave *Narodnosnog zakona* 1868. jasno izneli svoje neslaganje sa njegovim odredbama. Aleksandar Nikolić od Rudne, koji je pre fuzije 1875. pripadao Srednjoj levici, nije obavljao niže činovničke dužnosti, ali je bio časnik (drugi podžupan) Torontalske županije. Njega je za poslanika preporučila činjenica da je bio ugledan veleposednik, rodbinskim vezama vezan za ugledu nemačko-vlašku porodicu Manasija, dok mu je rođeni brat Jovan bio u braku sa Jelisavetom (Savkom) Obrenović, kćerkom kneza Srbije Miloša Obrenovića. Aleksandrov sinovac, baron Fedor Nikolić od Rudne je u mladosti pripadao Deakovoj stranci, a u zrelim godinama je bio zastupnik Velike Kikinde sa programom Slobodoumne stranke. Tisinu Srednju levicu je podržavao i Jovan Damaskin od Nemeta, ali se on povukao iz političkog života pre 1875.

Kada je porastao broj srpskih poslanika iz redova vladine stranke u Ugarskom saboru, među njima je bilo i mlađih ljudi, koji su postali činovnici mahom za vreme provizorijuma ili kasnije. Svojom dugogodišnjom poslaničkom karijerom u Ugarskom saboru se posebno ističu Milan Isaković, Ivan Ivanović od Sentivana, Vasa Popović i Petar Lupa. Stevan Jovanović, Marko Nadaški i Jovan Mihajlović su pre nego što su izabrani za saborske zasupnike, bili vezani za pravosuđe. Od južnougarskih županija najviše srpskih činovnika je bilo u Bačkoj županiji. Manje ih je bilo u Torontalskoj, a svega nekoliko u Tamiškoj županiji. Od gradskih municipija Srbi su imali vodeću ulogu u Novom Sadu, dok je njihov uticaj takođe bio veoma značajan u Somboru, Pančevu i Vršcu. Srba je bilo i među dužnosnicima Subotice, Temišvara i Baje. Među gradovima sa uređenim savetom, uticaj Srba je bio najizraženiji u Velikoj Kikindi i Sentandreji, a nešto manje osetan u Velikom Bečkereku, Beloj Crkvi, Mohaču i Senti. Od srpskih gradskih činovnika je samo mali broj lica biran za poslanika u Ugarskom saboru.

Među srpskim županijskim i gradskim dužnosnicima posebno mesto pripada Milanu Zaki Bajšanskom. Poreklom iz plemićke porodice iz potisja, on je uspeo kao sin predsednika siročadskog stola, da postane ne samo poslanik u Ugarskom saboru, već i pančevačko-vršački gradski veliki župan. Zahvaljujući svom predanom radu i dobrim vezama uspeo je i da sebi i svojoj porodici obezbedi zavidan ugled, kao i materijalno bogatstvo.

Srpska narodna slobodoumna stranka je 1884. dodatno oslabljena, pošto su iz nje istupili Nika Maksimović i njegove pristalice. Već tri godine kasnije ona je u suštini u potpunosti nestala sa političke pozornice Ugarske. Srpski liberali i srpski radikali međusobno zavađeni od 1887. do 1901. nisu imali nijednog poslanika u Ugarskom saboru. Srpske kulturne, prosvetne i materijalne interese u Ugarskom saboru su jedino zastupali srpski poslanici iz redova vladine stranke i srpski zastupnici Aponjijeve Nacionalne stranke. Međutim, okolnosti nisu dozvoljavale da vladini poslanici u javnom saborskom radu zastupaju partikularne interese neke narodnosti, ali ni da ističu zasebne potrebe nekog sreza, grada ili županije. Slabljenjem vladine Slobodoumne stranke, došlo je do krize dualističkog sistema u Ugarskoj. Glavna pažnja je bila okrenuta ka državno-pravnim i ekonomskim vezama Ugarske i Austrije, kao i prema odnosu Ugarske i vladarskog dvora. Osetne potrese na ugarskoj političkoj pozornici su izazvali i veroispovedni zakonski predlozi Vekerleove i Banfijeve vlade.

Od Srba iz redova vladine stranke srpske nacionalne interese je posebno zastupao Milan Isaković. Svojim primerenim zalaganjem za privredu južne Ugarske se istakao Ivan Ivanović od Sentivana. Miloš Dimitrijević i Rista Telečki su pokušali da kao poslanici vladine stranke skrenu pažnju ugarske javnosti na kulturne i prosvetne potrebe ugarskih Srba. U dugotrajnim debatama na Ugarskom saboru oko međusobnih veza Ugarske i Austrije od srpskih poslanika se jedino istakao zastupnik Mohača sa programom Nacionalne stranke Josif Jagić. U skladu sa mnjenjem grofa Aponjija, Jagić je odlučno branio Austro-ugarsku nagodbu, ali je takođe isticao i da je moguće unutar nagodbenog okvira u većoj meri da se istakne ekonomska samostalnost Ugarske.

U toku rasprave veroispovednih zakona srpski poslanici na Ugarskom saboru nisu uzimali reč. Jedino su patrijarh Georgije Branković i umirovljeni predsednik Budimpeštanske kraljevske sudbene table Nikola Mihajlović u Velikaškom domu obrazložili svoje neslaganje sa vladinim namerama. Srbi iz Slobodoumne stranke su svojim glasom u Zastupničkom domu podržali veroispovedne zakone, dok je aponjijevac Pavle Drakulić bio protiv.

Među srpskim poslanicima u Ugarskom saboru od 1884. do 1905. posebno mesto pripada Pavlu Drakuliću. Sa majčine strane je bio u srodstvu sa uglednom somborskom porodicom Stojačković, dok mu je otac bio pravosudni činovnik bačke županije. Iako je i sam bio županijski i gradski dužnosnik, u pogledu državne politike opredelio se za opozicionu Nacionalnu stranku grofa Alberta Aponjija. Kao njen poslanik na Ugarskom saboru (1892–1896) branio je prava ugarskih Srba na crkveno-narodnu autonomiju, ali je i odlučno upozoravao na brojne zloupotrebe vlasti. Posle sporazuma između Aponjija i Tise, usled čega se Nacionalna stranka utopila u Slobodoumnu stranku, ponovno je zastupao Sombor na Ugarskom saboru (1901–1905). Tada se retko javljao za reč, ali je itekako davao do znanja svoje prisustvo na sednicama Poslaničkog doma. Jednom prilikom se ponudio da lično odstrani nepoželjne elemente sa galerija saborske većnice. Stradao je 1907. od sopstvene ruke.

Takođe među srpskim zastupnicima bio je i baron Miloš Bajić od Varadije. Poput svog brata od tetke barona Fedora Nikolića od Rudne i on je bio unuk kneza Miloša Obrenovića. Kada je odlikovan Ordenom gvozdene krune, dobio je austrijsku a zatim i ugarsku baronsku titulu od Varadije. Slično svom ocu Todoru više se interesovao za privredu nego za politički život. Zajedno sa baronom Fedorom Nikolićem, finansirao je izdavanje lista Srpski dnevnik, koji je izlazio u Budimpešti 1888/89. Pored novčanih priloga, koje je davao pojedinim srpskim ustanovama kao što je Matica srpska, ovekovečio se kao veliki dobrotvor donirajući 100.000 forinti za izgradnju srpske gimnazije u Novom Sadu. U Ugarskom saboru je zastupao Moravicu u Tamiškoj županiji (1884–1892). U Zastupničkom domu nije govorio, upitno je da li je uopšte poznavao mađarski jezik. Slično Fedoru Nikoliću i on je uspeo da dobije pozivno pismo vladara za Velikaški dom Ugarskog sabora.

Poraz Slobodoumne stranke na izborima 1905. je označio kraj njene tridesetogodišnje vladavine. Međutim, politička karijera Srba „vladinovaca“ se mahom nije završila tada. Mnogi od njih su se ponovo našli u klupama Zastupničkog doma posle 1910. Poseban značaj za politički, verski, kulturni, prosvetni i privredni život Srba u Ugarskoj je imala srpska pravoslavna crkveno-narodna autonomija. Za razumevanje mnogobrojnih rasprava na Srpskim crkveno-narodnim saborima od 1864. do 1902. potrebno je da se razmotre stavovi različitih strana o karakteru sprske samouprave. Za ugarsku vladu je ona isključivo imala crkveno-školski karakter, za konzervativne pojedince ona je bila isključivo pravoslavna crkvena unutar predominanto katoličke Austrijske carevine kasnije Austro-Ugarske, dok je Srpska narodna slobodoumna stranka smatrala da se radi o pravoj i potpunoj crkveno-narodnoj autonomiji.

Prvi ozbiljniji okršaj srpskih liberala i konzervativaca se odigrao na Srpskom crkveno-narodnom saboru 1869. Do konfrontacije je doveo zahtev liberala da se izborom reši pitanje predsednika Crkveno-narodnog sabora. Iz njihove argumentacije je jasno da su srpsku autonomiju smatrali za političku samoupravu ugarskih Srba, a Crkveno-narodni sabor zapravo za neku vrstu srpskog političkog predstavništva. Tada su se među poslanicima nalazila i lica koja su pripadala Deakovoj stranci ili Tisinoj Srednjoj levice, kao i osobe koja su kasnije kao „vladinovci“ bili poslanici na Ugarskom saboru. Međutim, Aleksandar Nikolić od Rudne i Petar Lupa nisu igrali bilo kakvu ulogu u radu Srpskog sabora, dok su Đorđe Stratimirović i Teodor Mandić 1869. položili svoj mandat. Jačanju Miletićeve stranke se sa manje-više uspeha odlučno suprostavio arhimandrit, kasnije episkop, a zatim i mitropolit-patrijarh German Anđelić sa svojim malobrojnim istomišljenicima. Iako oni možda ne mogu da se smatraju za srpske političare pristalice ugarske vlade, ipak je njihovo delovanje bilo osetno i mimo srpske crkveno-narodne autonomije. Jovan Grujić-Jota je bio urednik *Srbskog naroda*, političkog lista koji je od 1869. do 1879. i od 1882. do 1885. jedini zastupao stavove ugarske vlade među srpskim stanovništvom. Takođe su Anđelićevi konzervativci igrali značajnu ulogu prilikom pokušaja da se 1873. u Šajkaškoj za poslanika na Ugarskom saboru izabere Đorđe Popović-Daničar. Ipak, njihovo delovanje nije imalo u prvi mah jači odjek ni unutar srpske autonomije a ni na polju državne politike. Međutim, ubrzo je došlo i do slabljenja Miletićevog uticaja, jer je Srpska narodna slobodoumna stranka i unutar srpske autonomije okupljala heterogene elemente. Nika Maksimović i Stevan Branovački su 1874. otvoreno ustali protiv Miletićevog pokušaja da uoči Crkveno-narodnog sabora izmeni predlog Saborskog ustrojstva. U pisanju konačne redakcije teksta učestvovao je i „vladinovac“ Teodor Mandić, tadašnji savetnik ministarstva prosvete i bogočasti.

Umerena lica unutar Srpske narodne slobodoumne stranke su došli do još većeg izraza na Crkveno-narodnom saboru 1879. Usvojen je velik broj uredbi sa ciljem da se srpska crkveno-narodna autonomija u potpunosti izgradi to jest da se autonomni organi formiraju od crkvenih opština, preko eparhija do nivoa cele mitropolije. Problem je predstavljala činjenice da su nove uredbe sadržale konzervativnije ili manje liberalne odredbe od onih u prethodnom periodu. Takođe za konzervativnu i klerikalnu struju Germana Anđelića one su bile neprihvatljive, jer je za njega celokupan koncept crkveno-narodne samouprave bio suprotan kanonima Pravoslavne crkve. Ubrzo je posle Srpskog sabora mitropolit-patrijarh Prokopije Ivačković stavljen u stanje mira, dok mu je za koadjutora određen German Anđelić. Nejasno je da li je ugarska vlada inicirala promenu na tronu karlovačkih mitropolita ili je to urađeno po predlogu Germana Anđelića. On je uživeo podršku Tisinog kabineta, ali i drugih vodećih političara Ugarske, jer je svoju odlučnost u borbi protiv Miletićeve stranke osvedočio u više navrata. Lonjaijeva vlada je već tada bila saglasna da se Anđelić imenuje za administratora mitropolije, ali to nije bilo moguće, jer još nije bio rukopoložen za episkopa.

Činjenica je i da je Tisina vlada zazirala i od umerenih osoba iz Srpske narodne slobodoumne stranke, jer je njihovo držanje na Ugarskom saboru i javna podrška Svetozaru Miletiću smatrana za neprijateljsko delovanje protiv ugarske države. Međutim, Anđelić nije uspeo da ispuni očekivanja ugarske vlade. Njegov predlog organizacije srpske pravoslavne veroispovedne autonomije u opsegu Karlovačke mitropolije je bio neprihvatljiv i za ugarsku vladu zbog svog preteranog konzervativnog i klerikalnog karaktera, jer je učešće svetovnih lica u meritornom radu tela srpske samouprave bilo garantovano IX zakonskim članom Ugarskog sabora iz 1868.

Ministar-predsednik Tisa se odlučio da doprinese formiranju jedne umerene stranke na Srpskom crkveno-narodnom saboru sa ciljem da primora Anđelića da odstupi od svojih zahteva, ali i da pruži mogućnost pojedinim umerenim članovima Srpske narodne slobodoumne stranke da pristupe vladi lojalnoj političkoj grupi. Stožer okupljanja umerenjaka - „vladinovaca“ su predstavljali srpski poslanici iz redova vladine Slobodoumne stranke na Ugarskom saboru, kao i pristalice Srpskog kluba na Hrvatsko-slavonskom saboru i njeni delegati u peštanskom državnom saboru. Istaknutu ulogu je igrao odsečni savetnik u mirovini i vršački zastupnik na Ugarskom saboru Aleksandar Stojačković. Kao glasilo umerene stranke se afirmisao list nekadašnjeg miletićevca Stevana Pavlovića *Naše doba* iz Novog Sada.

Umerena stranka je ubrzo usvojila naziv Srpska autonomna stranka, a u kasnijem periodu je korišćen i oblik Srpska pravoslavna autonomna stranka. Pored poslanika na peštanskom i zagrebačkom saboru ona je obuhvatala i deo Maksimovićevih notabiliteta, ali i Anđelićeve pristalica u koje se svakako ubrajaju Đorđe Đurković i Danilo Stanković. Na Srpskom crkveno-narodnom saboru 1885. je doneta odluka da Saborski odbor petnaestorice izvrši reviziju nepotvrđenih crkveno-narodnih uredbi iz 1879. Međutim, zbog sukoba Srpske narodne slobodoumne stranke sa mitropolitom-patrijarhom Germanom Anđelićem, Srpski sabor je raspušten a da posao nije završen. Čak je i deo Maksimovićevih notabiliteta potpisao izjavu protiv Anđelićevog postupka u kojoj je zamereno i ugarskoj vladi da se protivpravno meša u srpsku samoupravu.

Uprkos neuspehu umerena stranka se nije raspala, štaviše 1888. u Budimpešti je osnovan list *Srpski dnevnik*, jedini politički list koji je zaista u potpunosti zastupao stavove srpskih poslanika iz redova vladine stranke na Ugarskom saboru i na Srpskom crkveno-narodnom saboru. Međutim, sem barona Fedora Nikolića od Rudne i barona Miloša Bajića od Varadije niko od „vladinovaca“ nije bio voljan da materijalno potpomaže list, dok se svojim intelektualnim stvaralaštvom istakao jedino Aleksandar Stojačković. Stoga je budimpeštanski *Srpski dnevnik* ugašen posle svega godinu dana. Posle Anđelićeve smrti 1888. ugarska vlada je tek 1890. dozvolila izbor karlovačkog mitropolita i srpskog patrijarha. Većinu glasova je dobio temišvarski vladika Georgije Branković. Iako je kao somborski prota unutar srpske autonomije podržavao Srpsku narodnu slobodoumnu stranku, on je bio prihvatljiv i za ugarsku vladu, jer nikada nije ispovedao Miletićeve načela na polju državne politike, a 1881. je pristao da glasa za Germana Anđelića.

Vredna pažnje je i činjenica da je umerena stranka 1890. prilikom izbora za Srpski crkveno-narodni sabor osvojila relativno gledano najveći broj mandata. Po snazi su zatim sledili srpski liberali, dok je radikala bilo najmanje. Prihvaćena je adresa umerena stranke, jer su liberali odlučili da ne glasaju sa čime su osujetili radikale da nametnu svoj nacrt. Biran je novi saziv Saborskog odbora, a takođe je ponovno izaslat i Odbor petnaestorice radi revizije srpskih crkveno-narodnih uredbi. Ideja je bila da se srpska pravoslavna autonomija uredi sa jednim organskim (osnovnim) statutom. Iako je zvanični naziv bio ''Narodno-crkveni Ustav istočno-pravoslavne srpske crkve u zemljama ugarske krune'', u srpskoj štampi a zatim i istoriografiji je ostao upamćen kao ''Jedinstveni statut''. Pored jezgra umerene stranke u pisanju ''Jedinstvenog statuta'' su učestvovala i lica bliska patrijarhu Brankoviću, koje je okupljao Nika Maksikomić. Namera je bila da se sve postojeće autonomne uredbe zamene članovima ''Jedinstvenog statuta''. Iako je postojao pravni kontinuitet sa ranijim razvojem srpske autonomije, u ''Narodno-crkvenom Ustavu'' je veći značaj određen crkvenim licima nego u postojećim uredbama. Uprkos činjenici da je umerena stranka imala relativnu većinu mandata, promena postojećih uredbi je bila sporna, jer je za zamenu Saborskog ustrojstva bila predviđena dvotrećinska većina svih članova Crkveno-narodnog sabora.

Prilikom rasprave na Srpskom saboru 1892. je radikalna stranka bila odlučno protiv ''Jedinstvenog statuta'', dok su se Politovi i Vučetićevi liberali držali kolebljivu, da bi na kraju kao sporne tačke istakli izbor paroha i protoprezvitera. Prilikom glasanja se pokazalo da je umerena stranka uspela da obezbedi prostu većinu od dva glasa i to samo uz glasove prisutnih episkopa i crkvenih lica. Iz svetovnog reda za ''Jedinstveni statut'' je glasalo dvadeset poslanika. Među njima su bili i istaknute srpske pristalice vladine Slobodoumne stranke iz uže Ugarske, poput Aleksandra Stojačkovića i Milana Zake. Ipak, većinu umerenjaka od svetovnih lica su činili članovi zagrebačkog Srpskog kluba na Hrvatsko-slavonskom saboru. Prilikom rasprave su se posebno istakli Josif Jagić, koji je na polju državne politike tada bio aponjijevac, Nika Maksimović i šef unutrašnjeg odseka hrvatsko-slavonske vlade Danilo Stanković. Svoja konzervativna i klerikalna načela je hrabro i odlučno, ali usamljeno, ispovedao Đorđe Đurković.

Ubrzo posle Srpskog sabora je došlo do velikih potresa u odnosima ugarske države i episkopalnih crkava zbog veroispovednih zakona Vekerlevove i Banfijeve vlade. Tek kada su se strasti smirile, 1897. je sazvan Srpski crkveno-narodni sabor. Prilikom izbora umerena stranka, pod imenom Srpska pravoslavna narodno-crkvena autonomne stranka je doživela težak poraz. Liberali i radikali su privremeno sjedinili svoje snage, dok su umerenjaci čije su vođstvo posle smrti Stojačkovića preuzeli Nika Maksiković i baron Fedor Nikolić, ostali bez očekivane podrške. Posle svega nekoliko sednica Srpski sabor je raspušten.

Uprkos takvom odnosu snaga, prema preporuci ministra-predsednika Banfija održano je nekoliko savetovanja sa namerom da se bar pojedini liberali i radikali pridobiju za ideju ''Jedinstvenog statuta''. Međutim, iako su radikali odustali od zajedničkog delovanja sa liberalima krajem 1897, ni liberali nisu odstupili od (ne)dosledne opozicione uloge unutar srpske pravoslavne autonomije. Postalo je jasno da ne postoje uslovi da se Narodno-crkveni ustav usvoji. Iz prepiske Banfija i ministra prosvete i bogočasti Vlašića je jasno da su njihovi pogledi na srpsku-crkveno narodnu autonomiju predviđali ozbiljnije izmene od onih predloženih u ''Jedinstvenom statutu''. Ipak, moguće je da su bili spremni da podrže ''Jedinstveni statut'', jer je prisustvo lica dokazanih po svojoj vernosti prema ugarskoj državi i njenim zakonima, bila dovoljna garancija da će se srpska samouprava kretati isljučivo unutar crkveno-školskih okvira.

Posle Srpskog crkveno-narodnog sabora 1902, Srpska narodna radikalna stranka je preuzela vodeću ulogu unutar srpske autonomije. Srbi „vladinovaci“ - srpski političari u užoj Ugarskoj, pristalice ugarske vlade, za gradske i županijske organe Ugarske, neretko su bili dobri i korisni činovnici, čije je poreklo bila garancija da razumeju potrebe, zahteve i težnje lokalnog stanovništva. Ugarska vlada, to jest predvodnici ugarskih zemaljskih političkih stranaka, nisu pravili bilo kakvu razliku između njih i njihovih kolega druge nacija (narodnosti). Određena doza nesigurnosti je postojala prema licima, koja su iz (nekadašnje) Srpske narodne slobodoumne stranke želeli da se priključe vladinoj stranci. Na njih se u užoj Ugarskoj na planu državne (-zemaljske) politike gledalo sa podozrenjem, ali su bili rado prihvaćeni kao publicisti i javni delatnici na nižim nivoima vlasti. Takođe je njihov značaj postojao na polju Srpske crkveno-narodne autonomije. Unutar Deakove stranke je stranačka disciplina bila veoma labava, a među njenim predvodnicima je bilo zaista nekoliko lica koja su po svom političkom značaju mogli sa se mere sa samim Deakom.

Ubrzo posle nastanka zemaljske Slobodoumne stranke, od 1877. je lični ugled i uticaj Kalmana Tise narastao do mere da mu raniji deakovci više nisu bili nužno potrebni. Prilikom usvajanja osnovnih zakona Ugarske i posle stabilizacije političkog sistema u Ugarskoj, na Ugarskom sabora su bile slobodne rasprave čak i među pripadnicima istog poslaničkog kluba. Pod uslovom da govornik besedi o tada aktuelnom pitanju. Tako su Srbi „vladinovci“ otvoreno govorili o pravnom položaju srpske pravoslavne Karlovačke mitropolije (1868), o težnji nemađarskih nacija da budu priznate za ravnopravne nacije (1868), o kursu spoljne politike Austro-Ugarske (1871–1872), protiv ukidanja Velikokikindskog dištrikta (1876), za očuvanje samostalnosti Matice srpske i njene uprave nad Tekelijinom zadužbinom (1877), za i protiv uvođenja mađarskog jezika u nastavni plan osnovnih škola (1879), protiv ukidanja porodičnih zadruga (1885), protiv smanjenja samouprave gradskih i županijskih municipija a za uspostavu efikasnije uprave (1886-1887). Svi navedeni predmeti su bili usko vezani za nacionalne interese ugarskih Srba. Iako javne primedbe Srba „vladinovaca“ najčešće nisu bile uslišene, njihova argumentacija u ugarskoj državi i postojećim zakonima lojalnom duhu, su uvek išle u prilog srpskim nacionalnim interesima. Izuzetak možda čini beseda Petra Stojkovića 1879. prilikom debate zakona o obaveznom učenju mađarskog jezika u narodnim (osnovnim) školama. Posle 1887, kada je započela kriza Tisine vlade a zatim i celog dualističkog političkog sistema unutar Ugarske, izjašnjavanje vladinih poslanika je bilo u znatno većoj meri ograničeno. Otvoreno o predmetima od nacionalnog značaja za Srbe su govorili aponjijevci Pavle Drakulić i Josif Jagić.

U periodu od 1887. do 1892. Srbi vladinovci su se u Saboru svega nekoliko puta javili za reč, ali su svojim glasovima revnosno podržavali vladu. Najaktivniji je bio Milan Isaković, uzdinski poslanik. On je pred Saborom govorio 10. decembra 1889. godine povodom izjave poslanika antisemitske stranke Žigmond Čatara da u Torontalskoj županiji vlada bezvlašće, što je Čatar zaključio na osnovu protivzakonitog ponašanja prilikom izbora beležnika. Pošto je odbio da pokaže svoje dokaze istražnom odboru same županije, Isaković ga je na to pozvao u Saboru, ali je ovaj istrajao u stavu da je potrebno da se formira saborski odbor koji bi razmotrio spomenute nepravilnosti do čega, voljom većine, nije došlo. Na istoj sednici je predsednik Kalman Tisa odgovorio na Isakovićevu interpelaciju u pogledu srpske crkvene-školske autonomije. Tisa je istakao da je i u interesu same vlade da se Srpski crkveno-školski sabor, pošto to zatraži mitropolitski savet, što pre sazove, ali je podvukao da zvaničan zahtev još nije stigao do predsedništva. Isaković je prihvatio takav odgovor Tise, ali je dodao da mu dužnost nalaže da pred Saborom napomene, da je prema njegovom mišljenju mitropolitski crkveni savet učinio propust, jer nije ranije zahtevao saziv Crkveno-školskog sabora. Saboru se obratio i 13. februara 1890. godine, prilikom budžetske rasprave sa zahtevom da država obešteti stanovnike i opštine nekadašnje Vojne granice, od kojih je oduzeto pravo točenja alkoholnih pića, na šta se vlada načelno obavezala. Na sednici Sabora 4. januara 1892. uputio je interpelaciju na ministra zemljoradnje sa zahtevom da se svim opštinama u nekadašnjoj Vojnoj granici, kojima još dominalna zemlja nije dodeljena, dodeli, napomenuvši da će se memorandumom obratiti ministru unutrašnjih poslova u pogledu tzv. iberlandske zemlje Velike Kikinde. Na spomenutu interpelaciju ministar nije odgovorio, pošto je istog dana završen dati saborski period. Jasno je da se Isaković za reč javljao povodom tema koje su se ticale njegovog izbornog okruga, Uzdina, odnosno njegove šire okoline. Ipak, on je kao i ostali vladinovci u Saboru prevashodno pružao podršku vladinoj politici, dok je interese svojih birača štitio samo u onoj meri u kojoj su mu okviri Tisine politike dozvoljavali. Stoga je jasno da svoju poslaničku dužnost prema Uzdincima nije ispunio.

Jedini srpski poslanik koji je učestvovao u raspravi povodom centralizacije državne uprave je bio Stevan Vojnić. On je povodom rasprave o zakonu *O županijskoj upravi* 28. jula 1891. izneo mišljenje da državna uprava treba da bude pod kontrolom vlade pomoću imenovanih činovnika. Imenovanjem činovnika umesto izbora, istakao je Vojnić, dolazi se do efikasnije uprave i nestaje mogućnost da neko pomoću svojih pristalica zloupotrebi vlast. Zastupnički dom je spomenuti zakon konačno prihvatio tek 7. avgusta 1891. godine, zbog oštrog otpora opozicije koja je smatrala da je jedina namera vlade da pomoću državnog aparata spreči njen rad. Sam Zakon nije sadržao bilo kakve konkretne mere, već je samo načelno određeno da je za županijsku i gradsku upravu nadležno isključivo Ministarstvo unutrašnjih poslova, čime je stvorena mogućnost da se izborni činovnici zamene imenovanim licima.

Saborski period od 1884. do 1887. je bio poslednji sve do 1905. godine u kojem je u radu Ugarskog sabora učestvovao barem jedan srpski poslanik sa opozicionim Bečkerečkim programom. Stoga su srpske nacionalne interese u Saboru mogli da zastupaju isključivo Srbi iz vladine stranke. U datom periodu srpski poslanici sa programom Tisine Slobodoumne stranke su bili: baron Miloš Bajić od Varadije, Miloš Dimitrijević, Milan Isaković, Petar Lupa, Jovan Mihailović, baron Fedor Nikolić od Rudne, Vasa Popović i Aleksandar Stojačković. Ipak, jedino je Milan Isaković održao govor u kome se bezuspešno suprostavio vladinoj politici u pogledu ukidanja porodičnih zadruga, dok je Aleksandar Stojačković više puta u Ugarskom saboru razmatrao različita pitanja iz oblasti županijske administracije. Posle utapanja Nacionalne stranke u Slobodoumnu stranku 1900. godine, prividno je stabilizovana vlada saborske većine. O srpskim prosvetnim i kulurnim interesima je otvoreno govorio Rista Telečki. Eventualno posredovanje Srba „vladinovaca“ u pogledu nacionalnih interesa ugarskih Srba kod budimpeštanske vlade je poznata samo u slučaju Saborskog ustrojstva srpskog pravoslavnog crkveno-narodnog sabora, Crkveno-narodnog ustava, Matice srpske i Tekelijine zadužbine. Znatno je jasnije njihovo delovanje povodom materijalno-egzistencijalnih zahteva stanovništva izbornih okruga koje su zastupali u Ugarskom saboru. Zbog činjenice da ne postoji tačna, precizna po upravnim srezovima urađena demografska i privredna statistika, koja bi barem okvirno pokušala da istakne Srbe odnosno pravoslavne Srbe, nije moguće da se njihovi materijalni i egzistencijalni interesi izdvoje u mešovitim upravnim ili izbornim okruzima.

Posebno nezadovoljstvo mađarskom politikom pojedini srpski poslanici na Ugarskom saboru iskazali su prilikom iznošenja Aponjijevog zakona o obaveznom učenju mađarskog jezika u nemađarskim osnovnim školama 1907 godine . Ovim zakonom su sankcionisani predlozi koje nisu dospeli da ozakone prehodni ministri prosvete. Učiteljima je slovom i duhom ovih zakona stavljeno u dužnost da kod dece nemađarskog maternjeg jezika stvore svest o pripadnosti mađarskom narodu. Sprovođenjem ovog zakona konačno bi se stvorio etnički čist mađarski narod. Uprkos protestnim zborovima i rezolucijama podnetim u Ugarskom saboru, Aponjijev zakonski predlog je izglasan u oba doma. U obrazloženju podnetog predloga, u ime narodnosnog kluba, tadašnji prvak srpskih ugarskih liberala, Mihailo Polit Desančić je uporno i uzaludno objašnjavao Saboru da je neprihvatljivo da komunalni učitelji u srpskim krajevima uče decu da za sebe kažu da su Mađari zato što su se rodili u Mađarskoj. No kad bi umesna bila motivacija, govorio je s neskrivenom ironijom, da je neko za to Mađar, što se u Ugarskoj rodio, onda gospodin ministar prosvete ne bi bio Mađar jer se on u Beču rodio. Svoje pravo predlagača da se Aponjijev zakonski predlog odbije iskoristio je kao poslanik Sabora, iznova opominjući saborsku većinu da je u Evropi odavno prošlo vreme staleške i plemenske vladavine i da bi to morali uvideti i Mađari u Ugarskoj. Zakonskim predlogom o besplatnoj nastavi u osnovnim školama samo se išlo na kompletiranje 27. zakonskog člana i to je Polit, govorom od 17. juna 1908, iznova ubedljivo dokazao. Istovremeno sa usvajanjem Aponjijevog zakonskog predloga, stizale su vesti o grozotama koje su činile bugarske čete protiv srpskog naroda u Makedoniji i Staroj Srbiji i o hapšenju pojedinih urednika u Bosni i Hercegovini dok se mađarska vlada prilagođavala okolnostima koje su nagoveštavale novi rat na Balkanu, čineći pitanje pravno-političkog statusa prečanskih Srba preuranjenim i suvišnim.

Austrougarski Srbi su ostvarivanje ideje nacionalnog oslobođenja i srpske državnosti u vihoru Balkanskih ratova (1912–1913), na prostorima gde su Srbi živeli vekovima, oduševljeno pozdravljali. Posebno njihovi najistaknutiji predstavnici u južnoj Ugarskoj, Jaša Tomić i Mihailo Polit. U prvobitnom savezu i dogovoru, a zatim u velikom nesaglasju i međusobnom ratovanju balkanskih država razaznavale su se nove granice srpske države u Staroj Srbiji i Makedoniji. Uprkos svemu tome, radikali Jaše Tomića su na Ugarskom saboru zastupali lojalnu i oportunističku politiku prema mađarskoj vladi, koja ni u najmanjoj meri nije uticala na popravljanje pravnog i političkog položaja austrougarskih Srba. Na srpskim Crkveno-narodnim saborima, dve godine pre izbijanja Velikog rata, postalo je očigledno da se srpska državotvornost nalazila u izmicanju, a neuspešnim nastojanjima da se pruži organizovan, jedinstven i uspešan otpor mađarskoj vlasti posebno su doprinosili srpski stranački sukobi unutar ove institucije koji su intenzivirani posle 1910. godine kada su na stranu Politovih liberala, a protiv Tomićevih radikala istupili samostalci da bi osigurali vlast u oblasti crkveno-prosvetne autonomije.

Na prvoj konferenciji radi udruživanja srpskih stranaka u cilju zajedničkog delovanja (1912) postignut je dogovor o prekidanju međusobnih borbi i osuđivanju srpske crkvene jerarhije jer je ostala na strani mađarske vlade. Ovaj dogovor otvorio je ubrzo krizu u kojoj su se liberali i radikali usmerili protiv Stajićevih demokrata i protiv Dude Boškovića smatrajući ga antinacionalistom i socijalistom. Radikali su insistirali da se saradnja vrši samo na ,,autonomnom polju”, a ne i na parlamentarnim izborima, a samostalci su, uoči izbijanja Prvog svetskog rata, napustili udružene srpske stranke i uglavnom iz taktičkih razloga prišli Tisinoj vladi i mađarskoj Stranci rada (1910–1914). Ovo nije bio presedan u srpskoj prečanskoj politici jer su srpski radikali sarađivali sa koalicijom mađarskih stranaka odnosno sa Košutovim nezavišnjacima i sa Zičijevom klerikalnom pučkom strankom (1909), zatim i sa 48-škom strankom Just-Karoljija i uopšte sa Izbornom ligom (1910–1914). Na međusobnu saradnju srpskih stranaka budno su motrile mađarske vlasti, od 1912. odnosno od ukidanja autonomije i Balkanskog rata, preduzimajući mere protiv nje i protiv prosrbijanskog raspoloženja, koristeći policiju, žandarmeriju i sud. Bilo kakav pomak u popravljanju pravno-političkog statusa prečanskih Srba u to vreme izgledao je nezamisliv. Tim pre što je u mađarskoj javnosti još od početka Prvog balkanskog rata stvoreno uverenje da je rat protiv Srbije neizbežan, a misteriozna smrt srpskog patrijarha Lukijana Bogdanovića (1913), osim što je podstakla srpsko-srpska razračunavanja, obezglavila je Karlovačku mitropoliju i otvorila prostor za stvaranje sumnji koje su upućivale na eventualnu odgovornost mađarske vlade za ovaj tragični događaj. Mađarska javnost je Leopolda Bertholda, koji je na mestu zajedničkog ministra nasledio Erentala, često kritikovala zbog neodlučnosti, ali to nije uticalo u presudnoj meri na njeno generalno opredeljenje koje se, u jesen 1912. svodilo na najavu neizbežnog sukoba između balkanskih država i Turske, sumnju u spremnost i sposobnost velikih sila da ovaj sukob zaustave, izveštaje o zasedanju delegacija Austrijskog parlamenta i Ugarskog sabora u Beču i Budimpešti, naizmenično.

Od početka Prvog balkanskog rata u javnosti cele Dvojne monarhije, pa i u njenom ugarskom delu, jačala je ratnohuškačka klima. I dok je mađarska vlada zabranila sve antiratne skupove i mitinge i pojačala cenzuru opozicione štampe, mađarska štampa je horski osuđivala Crnu Goru za narušavanje mirovnog procesa u Skadarskoj krizi, podržavala nastojanja austrougarske politike da Skadar pripadne Albaniji, a u maju 1913. godine obelodanjivala izvesnu rezervisanost mađarske vlade na čelu sa Lukačem prema planu napada na Srbiju jer bi se time, u slučaju očekivanog poraza Srbije, ojačale pretpostavke za uvođenje trijalističkog uređenja koje je zagovarao prestolonaslednik Franc Ferdinand. O Drugom balkanskom ratu, koji je u mađarskoj javnosti nagoveštavan još od marta i aprila 1913, pisano je s osvrtom na Bertholdova nastojanja da spasi Bugarsku od propasti. U Ugarskom saboru je njegovu politiku najubedljivije branio Ištvan Tisa kao novi predsednik mađarske vlade tako što je objašnjavao da ,,Monarhija nema ništa protiv toga da balkanski narodi zauzmu one teritorije na kojima mogu opstati njihove države, s tim da će se Carstvo suprostaviti onim ekspanzionističkim nastojanjima pojedinih balkanskih država ako narušavaju etnički princip ...” i uz to je naglasio da se konačno rešenje balkanskog pitanja ne može postići bez uvažavanja interesa i saglasnosti Monarhije i da Monarhiju u tome ,,niko ne može sprečiti, ni međunarodni sud, a ni neka od velikih sila”.

Austrougarska spoljna politika uživala je pre i uoči izbijanja rata nepodeljenu podršku mađarske javnosti i antisrpska orijentacija nasledila je bugarofilsko raspoloženje iz Drugog balkanskog rata i turkofilsko opredeljenje iz prethodnog perioda, inače najuverljivije manifestovano još u vreme trajanja Velike istočne krize. Čak ni mađarska opozicija nije htela prijateljske odnose sa Srbijom ni sa srpskim političarima u Ugarskoj u vremenu koje je prethodilo Sarajevskom atentatu. Posle Sarajevskog atentata, Srbi su ponovo stavljeni van zakona, prelazi se na organizovano linčovanje, masovna hapšenja, skidanje srpskih uličnih natpisa, raspuštanje srpskih stranaka, obustavljanje srpske štampe, a sve to se nastoji predstaviti u javnosti kao spontana akcija samog naroda, čak i samih Srba, bez ikakve presije vlasti. Interniranje i hapšenje srpskih političara nazivano je uzimanjem talaca, a u peštanskom saboru je govoreno protiv ,,veleizdajnika” Srba. U celini posmatrano, Srbi u Habzburškoj monarhiji su se našli uoči Velikog rata bez pravnih i političkih garancija za institucionalni i nacionalni opstanak.

Dvojna monarhija koja je nagodbom osnovana kao trajno rešenje trajala je pedeset godina i raspala se posle vojnog poraza u [Prvom svetskom ratu](https://sr.m.wikipedia.org/wiki/%D0%9F%D1%80%D0%B2%D0%B8_%D1%81%D0%B2%D0%B5%D1%82%D1%81%D0%BA%D0%B8_%D1%80%D0%B0%D1%82), 1918. godine. Austrougarska je rasformirana, a na njenoj teritoriji je formirano nekoliko država naslednica: [Kraljevina Srba, Hrvata i Slovenaca](https://sr.m.wikipedia.org/wiki/%D0%9A%D1%80%D0%B0%D1%99%D0%B5%D0%B2%D0%B8%D0%BD%D0%B0_%D0%88%D1%83%D0%B3%D0%BE%D1%81%D0%BB%D0%B0%D0%B2%D0%B8%D1%98%D0%B0), [Austrija](https://sr.m.wikipedia.org/wiki/%D0%90%D1%83%D1%81%D1%82%D1%80%D0%B8%D1%98%D0%B0), [Mađarska](https://sr.m.wikipedia.org/wiki/%D0%9C%D0%B0%D1%92%D0%B0%D1%80%D1%81%D0%BA%D0%B0), [Čehoslovačka](https://sr.m.wikipedia.org/wiki/%D0%A7%D0%B5%D1%85%D0%BE%D1%81%D0%BB%D0%BE%D0%B2%D0%B0%D1%87%D0%BA%D0%B0) i [Poljska](https://sr.m.wikipedia.org/wiki/%D0%9F%D0%BE%D1%99%D1%81%D0%BA%D0%B0), a delovi su pripojeni već postojećim državama: [Italiji](https://sr.m.wikipedia.org/wiki/%D0%9A%D1%80%D0%B0%D1%99%D0%B5%D0%B2%D0%B8%D0%BD%D0%B0_%D0%98%D1%82%D0%B0%D0%BB%D0%B8%D1%98%D0%B0) i [Rumuniji](https://sr.m.wikipedia.org/wiki/%D0%9A%D1%80%D0%B0%D1%99%D0%B5%D0%B2%D0%B8%D0%BD%D0%B0_%D0%A0%D1%83%D0%BC%D1%83%D0%BD%D0%B8%D1%98%D0%B0).

***Izvori informacija***

Berić Dušan, Državno pravo Kraljevine Ugarske: prekidi i kontinuitet, Kosovska Mitrovica, Filozofski fakultet, 2013

## Jerić Kristian*,* Srbi ''Vladinovci'': srpski političari u užoj Ugarskoj, pristalice ugarske vlade (1867-1905), Beograd, Filozofski fakultet, 2017,<https://uvidok.rcub.bg.ac.rs/handle/123456789/2099> *(pristupljeno 25.06.2019.)*

## Jerić Kristian, Srpski poslanici na Ugarskom saboru od 1884 do 1905. godine, U: Srpske studije, knj. 6 (2015), Beograd, str. 250 - 282, [https://serbianstudies.weebly.com/uploads/2/6/6/1/26612077/srpske\_studije\_6.pdf](https://www.google.rs/url?sa=t&rct=j&q=&esrc=s&source=web&cd=1&ved=2ahUKEwit1JHn1onjAhVysYsKHdmxBz0QFjAAegQIAhAC&url=https%3A%2F%2Fserbianstudies.weebly.com%2Fuploads%2F2%2F6%2F6%2F1%2F26612077%2Fsrpske_studije_6.pdf&usg=AOvVaw2-w3Mz7v2PwQEzAwP8sxea) *(pristupljeno 20.06.2019.)*

## Krataka istorija autonomije, <http://vojvodjanskiklub.rs/kratka-istorija-autonomije/> *(pristupljeno 27.06.2019.)*

Mikavica Dejan, Gavrilović Vladan, Vladavina prava i građanska ravnopravnost Srba u Habzburškoj Monarhiji 1526 - 1792, U: Teme, God. 37, br. 4, str. 1643-1654,

[teme2.junis.ni.ac.rs/public/journals/1/.../teme%204-2013-08.pdf](https://www.google.rs/url?sa=t&rct=j&q=&esrc=s&source=web&cd=2&cad=rja&uact=8&ved=2ahUKEwjR26Cu04njAhXikYsKHWu0DPYQFjABegQIAhAC&url=http%3A%2F%2Fteme2.junis.ni.ac.rs%2Fpublic%2Fjournals%2F1%2Fpreviousissues%2Fteme4-2013%2Fteme%25204-2013-08.pdf&usg=AOvVaw0aU44Ob73HA_0nwq3-mTF2) *[(pristupljeno 25.06.2019.)](https://www.google.rs/url?sa=t&rct=j&q=&esrc=s&source=web&cd=2&cad=rja&uact=8&ved=2ahUKEwjR26Cu04njAhXikYsKHWu0DPYQFjABegQIAhAC&url=http%3A%2F%2Fteme2.junis.ni.ac.rs%2Fpublic%2Fjournals%2F1%2Fpreviousissues%2Fteme4-2013%2Fteme%25204-2013-08.pdf&usg=AOvVaw0aU44Ob73HA_0nwq3-mTF2)*

Savin Miloš, Glas vojvođanskih Srba na Ugarskom saboru od Berlinskog kongresa do 1887. godine,<https://www.kcns.org.rs/agora/glas-vojvodjanskih-srba-na-ugarskom-saboru-od-berlinskog-kongresa-do-1887-godine/> *(pristupljeno 25.06.2019.)*

*Istraživanje uradila:*

Jadranka Čalija

savetnik - istraživač

1. Bahov apsolutizam – razdoblje nazvano po imenu austrijskog ministra unutrašnjih poslova Aleksandra Baha, odnosno režim u tadašnjem Austrijskom Carstvu poznat po centralizaciji i germanizaciji. [↑](#footnote-ref-1)
2. Ferenc Deak ( Deák Ferenc, 1803–1876) - pravnik, političar, sudija, ministar pravde i poslanik u Ugarskom saboru, jedan od tvoraca Austrougarske nagodbe 1868 godine. [↑](#footnote-ref-2)
3. Grof Laslo Teleki (Teleki László, 1811–1861) pisac političar, član Mađarske akademije nauka, protivnik sporazuma sa bečkim dvorom [↑](#footnote-ref-3)
4. Godine 1868. izglasan je Zakon o narodnostima, kojima je nacionalno političko pravo priznato samo Mađarima, dok su ostali narodi imali pravnu jednakost kao građani, ali ne i kao pripadnici pojedinih nacija. Iako su prava nemađarskih nacija na službenu upotrebu jezika u upravi, sudstvu i prosveti bila zagarantovana, njihovi politički predvodnici su bili nezadovoljni, jer su težili da se u Ugarskoj pored Mađara i drugi narodi priznaju za političke nacije. [↑](#footnote-ref-4)
5. Mihailo Polit-Desančić (Novi Sad, 1833 – Pusta Mira kod Temišvara, 1920), pravnik, političar, sektretar crnogorskog kneza Danila, činovnik Hrvatsko-slavonske dvorske kancelarije, a zatim Banskog sudbenog stola, najbliži saradnik Svetozara Miletića, poslanik u Hrvatskom saboru, Ugarskom saboru i na Srpskim crkveno-narodnim saborima, urednik lista Branik, vođa srpskih liberala u Ugarskoj. [↑](#footnote-ref-5)
6. Jaša Tomić (Vršac, 1856 – Novi Sad, 1922), novinar, političar, 1881. na zboru Srpske narodne slobodoumne stranke pokreće pitanje dopune Bečkerečkog programa socijalno-ekonomskim zahtevima, vođa srpskih radikala u Ugarskoj (1887–1919), osuđen zbog ubistva Miše Dimitrijevića na šest godina zatvora (1890–1896). Kao novinar izveštavao je o dejstvu vojske Kraljevine Srbije u Balkanskim ratovima, jedan od inicijatora Velike narodne skupštine Srba, Bunjevaca i ostalih Slovena u Novom Sadu 25. novembra 1918. na kojoj je proglašeno prisajedinjenje Bačke, Banata i Baranje Kraljevini Srbiji, poslanik na Privremenoj narodnoj skupštini Kraljevine Srba, Hrvata i Slovenaca, kao i na Ustavotvornoj skupštini Kraljevine SHS. [↑](#footnote-ref-6)
7. Svetozar Miletić (Mošorin, 1826 – Vršac, 1901), advokat, političar, sudski pristav u Lugošu (1856–1857) gradonačelnik Novog Sada, osnivač i vođa Srpske narodne slobodoumne stranke, poslanik na Ugarskom saboru, zatvoren pod optužbom za navodnu veleizdaju (1876–1878), urušenog zdravlja povukao se iz političkog života (1883). [↑](#footnote-ref-7)
8. Laza Kostić (Gornji Kovilj, 31. januar/12. februar 1841 — Beč, 26. novembar 1910), srpski književnik, pesnik i dramski pisac, doktor prava (Pešta), profesor gimnazije, beležnik i senator (Novi Sad) [↑](#footnote-ref-8)
9. O tom događaju Stanislav Vinaver (Šabac, 1. mart 1891 — Niška Banja, 1. avgust 1955) srpski pesnik i prevodilac jevrejskog porekla, iskazao je svoj stav: " *Prvi poslanik razvojačene Šajkaške na Ugarskom saboru postao je njen veliki i slavni Laza Kostić. Kandidat Miletićeve Narodne stranke, Laza Kostić, , dobio je 1.180 glasova, a kandidat ugarske vlade i srpske jerarhije , Đorđe Popović Daničar, nakrmio je, uz sve pritiske , samo 97 glasova . Tadašnje novine pune su trijumfa Miletićevog, trijumfa narodne svesti, trijumfa Laze Kostića. Iz tih požutelih listova dopire do nas i danas grmoglasno i prkosno. Živeo Miletić! Živeo Laza Kostić !''Ja sam bio uvek uveren da one koje su posvetili svoj život narodu, narod nikad zaboraviti neće' – govorio je Šajkašanima Laza Kostić .Tim rečima on je potpuno i da kraja obeležio svoj stav; on služi narodu, i to kao pesnik, dramatičar, kao pisac, kao novinar i javni radnik. To mu je služba". Prvi govor u Zemaljskom saboru u Pešti Laza je počeo prkosno na srpskom jeziku; nemir, bura negodovanja, predsednik odgađa sednicu. Treba zamisliti Peštanski sabor, te Mađare pijane od čudne lingvističke megalomanije* *koja je mađarski jezik proglasila za veličanstveno kulturan, a racko (srpsko) narečje za nazadno i zastarelo, varvarsko.* [↑](#footnote-ref-9)
10. Deakova stranka (Deák Párt) je bila politička stranka desne orijentacije u Ugarskoj. Postala je najjača stranka u Ugarskoj nakon obnove ustavnog uređenja u Ugarskoj 1860. godine. [↑](#footnote-ref-10)
11. Kalman Tisa (Tisza Kálmán, Veliki Varadin, 1830 – Budimpešta, 1902), veleposednik, vođa umerene opozicije (1861–1873), protivnik Austro-ugarske nagodbe od 1867. godine, ipak ubrzo prihvata Nagodbu usled čega 1875. dolazi do ujedinjenja njegove stranke sa strankom Ferenca Deaka, poslanik na Ugarskom saboru, predsednik Ugarske vlade (1875–1890), član Mađarske akademije nauka. [↑](#footnote-ref-11)